দু’লক্ষের বেশি টাকার লেনদেন নগদে করা যাবে না বলে নির্দেশিকা জারি করেছে কেন্দ্র। এর ফলে বড় রকমের ধন্দে পড়ে গিয়েছিলেন গয়না ব্যবসায়ীরা। সেই ধন্দ কাটাতে সংশ্লিষ্ট বিধির ব্যাখ্যা দিয়েছে কেন্দ্রীয় অর্থমন্ত্রকের ‘সেন্ট্রাল বোর্ড অফ ডিরেক্ট ট্যাক্সেস’ (সিবিডিটি)। 
গয়না ব্যবসায়ীদের একাংশের বক্তব্য, ক্রেতার সঙ্গে স্বর্ণবিনিময় গয়নাশিল্পে পরিচিত রেওয়াজ। ধরা যাক, কোনও ক্রেতা তাঁর পরিবারের পুরনো গয়না নিয়ে দোকানে গেলেন। সেই গয়না পরিমাপ করে দেখা গেল তাতে দু’লক্ষ টাকার সোনা রয়েছে। সেই গয়না দোকানে জমা করে ওই ক্রেতা নতুন গয়না কিনলেন। যার মূল্য আড়াই লক্ষ টাকা। গয়না ব্যবসায়ীদের বক্তব্য, এই সমস্ত ক্ষেত্রে দোকানের বিলে বিনিময়ের অঙ্কগুলি বিস্তারিতভাবে দেওয়া থাকলেও আদতে ক্রেতা দোকান থেকে পুরনো গয়নার দাম (এক্ষেত্রে দু’লক্ষ টাকা) নিচ্ছেন না। কিংবা নতুন গয়নার পুরো দাম (এক্ষেত্রে আড়াই লক্ষ টাকা) দিচ্ছেন না। বাস্তবে ক্রেতা দিচ্ছেন ৫০ হাজার টাকা। গয়না ব্যবসায়ীদের প্রশ্ন, সেক্ষেত্রে গয়নার মূল্য দু’লক্ষ টাকা বা তার বেশি হলেও সেই অঙ্কের ‘ক্যাশলেস’ লেনদেন কীভাবে দেখানো সম্ভব? আয়কর দফতরকে কীভাবে এই বিনিময়ের ব্যাখ্যা দেওয়া সম্ভব তা নিয়েও প্রশ্ন তুলেছিলেন তাঁরা। শুধু তাঁরা নন, এর ফলে ক্রেতারাও সমস্যায় পড়তে পারেন বলে তাঁদের দাবি। 
সম্প্রতি গোটা বিষয়টি নিয়ে গয়না ব্যবসায়ীদের সংগঠনগুলি সরকারের দ্বারস্থ হয়। স্বর্ণশিল্প বাঁচাও সমিতির কার্যনির্বাহী সভাপতি বাবলু দে বলেন, ‘‘আমরা বিষয়টি নিয়ে সরকারের দ্বারস্থ হয়েছি। সংশ্লিষ্ট বিধিতে প্রয়োজনীয় সংশোধনের অনুরোধ জানিয়েছি। আয়কর আধিকারিকদের সঙ্গেও কথা বলেছি।’’ 
গয়না ব্যবসায়ীদের দাবির প্রেক্ষিতে তাঁদের আশ্বস্ত করেছে সিবিডিটি। কলকাতা হাইকোর্টে কেন্দ্রীয় অর্থমন্ত্রকের সিনিয়র আইনজীবী দেবাশিস চৌধুরী ‘এবেলা’কে বলেন, ‘‘পুরনো গয়নার বিনিময়ে বদলে নতুন গয়না বানানোকে নতুন সোনা কেনা হিসাবে ধরা হচ্ছে না। সিবিডিটি জানিয়েছে, এই ধরনের বিনিময়ের ক্ষেত্রে সোনার মূল্য দু’লক্ষ টাকা বা তার বেশি হলেও ক্যাশলেসের শর্ত প্রযোজ্য হবে না।’’ তবে নতুন সোনা বা গয়না কিনলে ‘ক্যাশলেসে’র শর্ত মানতেই হবে বলে জানিয়েছেন তিনি।